सामाजिक आंदोलन है नर्मदा सेवा यात्रा: शर्मा
ग्वालियर| नर्मदा सेवा यात्रा एक सामाजिक आंदोलन है, जिसके माध्यम से मुख्यमंत्री शिवराज सिंह चौहान ने नर्मदा नदी के संरक्षण व संवर्धन का ध्वज थामा है। इस आंदोलन को पूरी सक्रियता के साथ जन-जन तक पहुंचाने में अपनी भूमिका निभाना है। यह बात भाजपा के प्रदेश महामंत्री बीडी शर्मा ने शुक्रवार को कैंसर हॉस्पिटल के सभागार में यात्रा की तैयारियों को लेकर आयोजित चंबल संभाग के कार्यकर्ताओं की बैठक में कही।
उन्होंने कहा कि नर्मदा सेवा यात्रा का 11 मई को अमरकंटक में समापन होगा। यह नर्मदा नदी के प्रति लोगों को जाग्रत करने का सामाजिक आंदोलन है। मुख्यमंत्री ने जिस विचार के साथ इस यात्रा का क्रियान्वयन किया है, हमें मिलकर उसे सफलता की ओर पहुंचाना है। नर्मदा हमारे लिए सिर्फ नदी नहीं, बल्कि प्रदेश की जीवनरेखा है। इसके संरक्षण एवं संवर्धन के लिए आगे अाना होगा। बैठक में शैलेंद्र बरूआ, जिलाध्यक्ष देवेश शर्मा, ग्रामीण अध्यक्ष वीरेंद्र जैन व अनूप भदौरिया आदि मौजूद थे।
hin_Deva hin_Deva hin_Deva